लेकिन हर देवता की तरह गूगल की कहानी में भी एक तरफ स्तुतियां हैं तो दूसरी तरफ आलोचनाएं भी हैं. एक बड़े वर्ग की शिकायत है कि गूगल हमारी याद्दाश्त खा रहा है. कई अध्ययन भी बता रहे हैं कि लोग गूगल को अपने मेमोरी बैंक की तरह इस्तेमाल कर रहे हैं. उनके लिए पहले से कुछ जानना जरूरी नहीं है. उन्हें पता है कि की बोर्ड पर टाइप करना है और सारी जानकारी हाजिर हो जाएगी. और यह सिर्फ स्मृति की बात नहीं है. ज्ञान की यह सर्वसुलभता एक सीमा के बाद ज्ञान के लिए ही घातक हुई जा रही है. जैसा कि अपने एक लेख में वरिष्ठ पत्रकार प्रियदर्शन कहते हैं, ‘चूंकि पहले से कुछ भी जानना जरूरी नहीं रह गया है, इसलिए सोचना और विचार करना, उद्वेलित होना और प्रश्न खड़े करना भी छूट गया है. अब बने-बनाए प्रश्न हैं जिनके बने-बनाए उत्तर हैं.’